V. Novotný, poslanec: (2008-10-22):
Chcem povedať, že som veľmi rád, že opatrenia vlády na zastavenie dopadov svetovej finančnej krízy neobišli ani rezort zdravotníctva. Totiž keď chcem zostať v intenciách uvažovania našich priateľov zo strany Smer – sociálna demokracia, môžem povedať, že iste okrem zlých dôchodcovských správcovských spoločností sa na destabilizácii slovenskej ekonomiky môžu podieľať aj staronoví nepriatelia socialistickej vlády, teda súkromné zdravotné poisťovne. Treba povedať úprimne a čestne, že minister Raši je v tom trošku nevinne. Tento zákon pripravoval ešte pred začiatkom svetovej finančnej krízy. Ale musím konštatovať, že do parlamentnej témy tento týždeň sadol brilantne. Musím teda na úvod konštatovať, že uznesenie vlády č. 462 z 23. mája 2007 žije. Toto uznesenie žije. Ešte si všetci pamätáme, ako sme v decembri minulého roku v dusnej atmosfére v tejto snemovni aj v spoločnosti prerokovali a nakoniec, žiaľ, schválili obmedzenie zisku zdravotných poisťovní, ktoré vychádzalo presne z tohto uznesenia vlády. Keď sa nám potom zdalo, že možno sa na toto uznesenie trochu pozabudlo, dnes vám chcem pokojne povedať, že toto uznesenie sa postupne napĺňa aj prostredníctvom tohto zákona. Tento zákon je teda napĺňaním úlohy uloženej ministrovi zdravotníctva, ešte tomu predchádzajúcemu, uznesením vlády č. 462 z 23. mája 2007, a to dosiahnuť maximálne využitie finančných prostriedkov z verejného zdravotného poistenia takými legislatívnymi, inštitucionálnymi a ekonomickými nástrojmi, ktoré budú postupne viesť k vytvoreniu jednej verejnoprávnej zdravotnej poisťovne. O tom dneska rokujeme. Rokujeme o postupnom, nenápadnom, ale systematickom vytesňovaní súkromných zdravotných poisťovní, rokujeme o postupnom systematickom, ale nepretržitom útoku na pluralitu verejného zdravotného poistenia, ktorá aj touto novelou pokračuje. Aby som zas nehovoril príliš veľa, a mnohé z toho, čo som chcel povedať, povedal pán poslanec Markovič, takže zastavím sa len pri dvoch dôležitých momentoch, ktoré tu už odzneli, a poskytnem vám trošku svoj pohľad na celú túto vec. Predloženým návrhom zákona dochádza k zmene prerozdeľovania poistného na verejné zdravotné poistenie. Miera prerozdeľovania poistného sa má z doterajších 85 % predpísaného poistného zvýšiť na 95 % predpísaného poistného. Musím konštatovať, že odôvodnenie tohto kroku je pomerne vágne. Ide o zvýšenie solidarity vo verejnom zdravotnom poistení, zvýšenie solidarity medzi zdravotnými poisťovňami a ich poistencami. Dámy a páni, verejné zdravotné poistenie je a musí zostať solidárnym. To je filozofia a zmysel verejného zdravotného poistenia, ináč by to bolo individuálne komerčné zdravotné poistenie, keby nebolo solidárne. Princípom verejného zdravotného poistenia a solidarity v ňom je, že bohatí platia viacej, chudobní platia menej a jedni aj druhí čerpajú, koľko potrebujú. To je princíp solidarity. Lenže všetko má svoju mieru. Ak je solidarita privysoká, zdravotné poisťovne postupne strácajú motiváciu ponúkať lepšie a kvalitnejšie služby svojim poistencom ako konkurencia. Čo ich má viesť k tomu, aby sa snažili byť lepší ako konkurencia, a teda získali viacej poistencov, keď sa všetko prerozdelí? Je to jedno, veď aj tak sa to prerozdelí. Nemajú žiaden motív, aby boli kvalitnejší a lepší, ako ich konkurencia. Ale to je zmysel plurality, potom to nemá zmysel mať päť poisťovní, potom stačí jedna, nech nesúťažia. No veď o tom je to uznesenie vlády. Ak je zas prerozdeľovanie nízke, to je pravda, ak by bol prerozdeľovák tridsaťpercentný alebo päťdesiatpercentný, teda ak by bolo prerozdeľovanie nízke, sú ohrození takzvaní drahí poistenci. Používam trošku zdravotnícku odbornú, povedal by som, hantírku. Drahý poistenec je taký, väčšinou sú to poistenci štátu alebo nízkopríjmové skupiny, ktoré platia pomerne menej ako ostatní do poistného systému, ale majú, povedzme, závažné ochorenia a čerpajú veľa zo zdravotného poistenia. Toto je drahý poistenec pre zdravotnú poisťovňu. Ak bude prerozdeľovanie veľmi nízko nastavené, o týchto drahých poistencov nebudú mať záujem zdravotné poisťovne. A to nie je zase záujem legislatívy, aby takto nastavila zákon. Preto si myslím, že pomer 85 : 15, môžeme o tom diskutovať, je tak akurát. Solidarizovali poisťovne s lepším kmeňom s tými s drahším kmeňom, ale bola zachovaná súťaž aj motivácia. Schválením prerozdelenia na 95 : 5 sa dostávame tam, kde, žiaľ, snemovňa zdravotné poisťovne nasmerovala obmedzením použitia zisku, teda k strate motivácie súťažiť s konkurenciou. To rovno môžete dať stopercentný prerozdeľovák a máte to vyriešené. Možno to bude ďalšia novela. Ukáže sa, že ešte viac treba solidarizovať, úplne solidarizovať. Týmto návrhom, ako som už opakovane povedal, dôjde tiež k zníženiu motivácie zdravotných poisťovní na výber poistného, čo v konečnom dôsledku prinesie celkový pokles finančných prostriedkov na financovanie zdravotnej starostlivosti. O tom už hovoril v inej súvislosti pán poslanec Markovič. Zvyšovanie miery solidarity je síce chrabrý počin, a verím, že vláda to myslí úprimne, len obávam sa, že efekt nebude zodpovedať tomu, čo chce vláda dosiahnuť. Viete, zvyšovanie miery solidarity povedie k tomu, že poisťovne stratia záujem byť kvalitnejšie ako konkurencia. A keď tvrdíme, že chceme zachovať pluralitu zdravotného poistenia, toto nemôže byť náš cieľ. Chcem tiež povedať, pán poslanec Markovič na to dobre poukázal a dobre upozornil, že ak mal byť tento krok namierený voči súkromným zdravotným poisťovniam, asi celkom nevyšiel, pretože pán poslanec povedal, že Všeobecná zdravotná poisťovňa na vyššej miere prerozdelenia zarobí, ale zarobí napr. aj poisťovňa Dôvera, ktorá má pomerne tiež drahý a starší kmeň. Prerobí Spoločná zdravotná poisťovňa. Možno je to cesta k tej jednej štátnej poisťovni. Je to možné. Ale neviem či neprerobí aj poisťovňa Apollo, a to už by bolo treba teda vážne uvážiť. A poďme teda k samotnému vrcholu tejto novely, ktorým je povinnosť zdravotnej poisťovne predkladať do vlády Slovenskej republiky na schválenie návrh svojho rozpočtu, a to teda aj v prípade, ak v danej zdravotnej poisťovni nevystupuje ako ich akcionár štát zastúpený príslušným ústredným orgánom štátnej správy. Predkladateľ to v dôvodovej správe zdôvodňuje nasledovne: „Všetky zdravotné poisťovne hospodária s verejnými financiami a preto je namieste, aby verejnosť poznala rozpočty všetkých zdravotných poisťovní, nielen tých, v ktorých má majetkovú účasť štát.“ Mnohé z argumentov, ktoré som chcel povedať, povedal pán poslanec Markovič, nebudem ich opakovať. SDKÚ – DS je o tom presvedčená, že táto navrhovaná zmena je neprijateľný zásah do súkromného podnikania. Je to neprijateľný zásah do súkromného podnikania, do súkromných akciových spoločnosti. To o chvíľu budeme schvaľovať rozpočty aj U. S. Steelu? Je to zásah, ktorý je v rozpore so základnými pravidlami a zásadami vlastníctva a vlastníckeho práva, ktoré je garantované Ústavou Slovenskej republiky. Pred chvíľou sme o tom diskutovali. Neviem, či tu už bol pán minister, či to už počul, alebo nepočul, keď sme hovorili o vyvlastňovaní. A rečnil tu pán poslanec Lipšic. To je to isté. Aj preto hovorím, že pán minister sadol do témy tento týždeň. Áno, je to presne o tom. Štát chce kontrolovať, chce nahradiť súkromného vlastníka. Chce byť akcionárom, aj keď nie je akcionárom. Chce robiť činnosť, ktorú má robiť predstavenstvo, napriek tomu, aby mala majetkový podiel v tejto akciovej spoločnosti. Ministerstvo zdravotníctva argumentuje aj potrebou, aby verejnosť poznala rozpočty všetkých zdravotných poisťovní. Dámy a páni, keď podľa dnes platnej legislatívy každá zdravotná poisťovňa musí predložiť návrh rozpočtu a obchodno-finančný plán ministerstvu zdravotníctva, ministerstvu financií a Úradu pre dohľad nad zdravotnou starostlivosťou, myslíte, že verejnosť nepozná jej obchodno-finančný plán? A myslíte, že verejnosť nepozná jej rozpočet? Veď ministerstvo zdravotníctva s tým ďalej musí pracovať, musí sčítavať tie čísla, aby vedelo, koľko je disponibilných zdrojov vo verejnom zdravotníctve. Každý rok o tom rokujeme pri rozpočte verejnej správy. Teda verejnosť pozná, ako hospodári poisťovňa Apollo, ako hospodári poisťovňa Dôvera. Keď to neviete, zavoláte do HPI, tam vám to povedia. Tam vedia všetko. Keď to nevie ministerstvo, keď to musí vedieť vláda. Teda tento argument neobstojí. Podľa dnes platnej legislatívy máme o tom prehľad. Problém je ale v tom, že keď to má vláda schvaľovať, ako to bude prebiehať. Vláda sa rozhodne, že neschváli rozpočet súkromnej zdravotnej poisťovne Apollo. Teraz čo? Na základe akého právneho predpisu, ktorým zákonom sa umožňuje vláde, aby dala akcionárovi úlohu prepracovať rozpočet, tak ako si to vláda predstavuje, súkromnej spoločnosti? To budeme dávať prepracovávať rozpočet a obchodno-finančný plán aj U. S. Steelu, keď sa nám nebude páčiť, ako obchoduje s oceľou. Kde na základe akého zákona o čo ide týmto ustanovením? Ako to bude ďalej vykonávať? Alebo to bude len paušálne schvaľovanie? Potom je to načo, takéto ustanovenie? Proste schváli, nech predložia hocičo? Ako chcete ovplyvniť skutočnosť, že vláde sa napr. rozpočet poisťovne Apollo nebude páčiť? Ale akcionárom poisťovne Apollo sa páčiť bude a oni nesú zodpovednosť. Plnia všetko, čo im predpisuje zákon o zdravotných poisťovniach a zdravotnom poistení. Kontroluje ich Úrad pre dohľad nad zdravotnou starostlivosť, keď len nezaspí Demovič ako pri Európskej zdravotnej poisťovni. Načo to je dobré? Pán poslanec Markovič, a tým už budem pomaly končiť, na to poukázal, a možno to treba podčiarknuť ešte raz, že vláda sa dostáva do veľmi zaujímavého konfliktu. Viete, najväčším problémom slovenského zdravotníctva je, že vláda a ministerstvo zdravotníctva nie je rozhodcom na trhu zdravotných služieb, nie je arbitrom spravodlivým a čestným, ktorý prostredníctvom ministerstva zdravotníctva robí exekutívu, prostredníctvom Národnej rady robí legislatívu a prostredníctvom Úradu pre dohľad dozerá nad tým, či všetci hráči na trhu dodržiavajú pravidlá. Nie, vláda totižto na zdravotníckom trhu tiež podniká prostredníctvom svojich nemocníc a prostredníctvom svojich zdravotných poisťovní. Áno, podniká už dlhé roky a všetci to rešpektujeme. No len tu sa dostávame do problému, pretože vláda vykonáva práva akcionára prostredníctvom ministerstva zdravotníctva vo Všeobecnej zdravotnej poisťovni a prostredníctvom iných rezortných ministerstiev v Spoločnej zdravotnej poisťovni. A tieto rezorty budú na vláde schvaľovať rozpočty ich konkurentov. To je taký konflikt, že je priam vyšitý z učebnice, neviem, z ktorého ročníka ekonómie, keďže ekonomiku som neabsolvoval, ale odborníci by to určite vedeli. Konkurent bude schvaľovať rozpočet svojho konkurenta. To je ideálne. To aj U. S. Steel by mohol predkladať ostatným oceliarňam svoj rozpočet, aby vedeli skontrolovať, či dobre hospodári, že ako to má s tou oceľou budúci rok. Tomu hovorím konkurenčný zápas a pluralita. Tomu hovorím pluralita zdravotného poistenia. Dámy a páni, z uvedených dôvodov poslanecký klub SDKÚ – DS nepodporí predloženú novelu zákona. Ďakujem za pozornosť.